“Sipsiku” filmi tegijad on ette võtnud uue väljakutse – Andrus Kivirähki lastejutud, mis on tuntuks saanud kogumike “Kaka ja kevad”, “Karneval ja kartulisalat” ning “Tont ja Facebook” kaudu. Esimene lühianimatsioon kogumikust jõuab kinodesse koos Andrus Kivirähki teise teose “Eesti matus” kinoversiooniga.
“Kaka ja kevad” räägib loo igatsusest, sõprusest, armastusest, selle sünnist ja surmast. Tihti sureb armastus, tihti surrakse armastuse nimel ja armastatuga koos. Et aga eluring toimiks, on armastust alati vaja.
Peategelane Kaka sünnib ühel kevadpäeval “tänu” hulkuvale koerale. Saab sõbraks Varblasega, kes talle elutarkusi õpetab. Oma vastvalminud majakeses vaatab Kaka Varblase ja ta armastava pere toimetusi läbi sügise ja talve ning Kakalgi tekib tunne, et ta tahaks omale kaasat.